
PËR KOMPETENCAT, PËRBËRJEN, FUNKSIONIMIN DHE MËNYRËN E MBLEDHJES DHE TË SHPËRBLIMIT TË ANËTARËVE TË KOMISIONIT SHTETËROR TË MUZEVE

Në mbështetje të nenit 100 të Kushtetutës dhe të pikës 2 të nenit 16 të ligjit nr.9386, datë 4.5.2005 “Për muzetë”, me propozimin e Ministrit të Turizmit, Kulturës, Rinisë dhe Sporteve, Këshilli i Ministrave

Vendosi:

1. Krijimin e Komisionit Shtetëror të Muzeve, më tej KSHM, me kryetar Ministrin e Turizmit, Kulturës, Rinisë dhe Sporteve dhe në përbërje të ketë këta anëtarë:
- Drejtorin e Muzeut Historik Kombëtar;
- Drejtorin e Qendrës Kombëtare të Inventarizimit të Pasurive Kulturore;
- Drejtorin e Drejtorisë së Trashëgimisë Kulturore, pranë Ministrisë së Turizmit, Kulturës, Rinisë dhe Sporteve;
- Përgjegjësin e Sektorit të Trashëgimisë Kulturore Materiale, pranë Ministrisë së Turizmit, Kulturës, Rinisë dhe Sporteve;
- Juristin që mbulon fushën e trashëgimisë kulturore dhe të muzeve, pranë Ministrisë së Turizmit, Kulturës, Rinisë dhe Sporteve;
- Një përfaqësues të Institutit të Arkeologjisë;
- Një përfaqësues të Akademisë së Shkencave;
- Një përfaqësues nga Shoqata e Kryetarëve të Bashkive, për muzetë vendorë;
- Një përfaqësues nga fusha e muzeologjisë;
- Një përfaqësues nga muzetë privatë.
Dy anëtarët e fundit caktohen me propozimin e anëtarëve të KSHM-së dhe me miratimin e kryetarit të komisionit.
2. KSHM-ja ka këto kompetenca:
a) Harton dhe miraton kriteret për marrjen e licencës për zhvillimin e veprimtarisë nga muzetë privatë;
b) Shqyrton, miraton ose refuzon, brenda 60 ditëve, kërkesën e personit, fizik apo juridik, privat për licencimin e një muzeu privat, në mbështetje të kërkesave të parashikuara nga legjislacioni në fuqi, dhe të kritereve të miratuara nga KSHM-ja. Ministri i Turizmit, Kulturës, Rinisë dhe Sporteve, në mbështetje të vendimit të KSHM-së, licencon ose jo subjektin e interesuar;
c) Harton dhe miraton formularin përkatës dhe specifikimet për zyrtarizimin e muzeve;
ç) Si autoriteti përgjegjës, merr masat e duhura, në rastin e mbylljes së një muzeu publik, për zhvendosjen e fondit muzeor të muzeut, si dhe përcakton institucionet, që do ta administrojnë këtë fond;
d) Përgatit, administron dhe publikon regjistrin e muzeve të njohura zyrtarisht.
3. KSHM-ja thirret nga Ministri i Turizmit, Kulturës, Rinisë dhe Sporteve, i cili përcakton axhendën e mbledhjes. Njoftimi për mbledhje bëhet të paktën 3 ditë përpara datës së zhvillimit të saj.
4. KSHM-ja i zhvillon mbledhjet në prani të shumicës së anëtarëve. Kur nuk sigurohet kjo shumicë, mbledhja e KSHM-së shtyhet, por jo më vonë se një javë nga data e njoftimit të ri. Në mbledhjet e KSHM-së, mund të marrin pjesë, pa të drejtë vote, edhe specialistë të fushës.
5. KSHM-ja vendos me shumicë votash. Kur numri i votave është i barabartë, kryetari ka të drejtën e vetos.
6. Juristi, anëtar i KSHM-së, është sekretar teknik i këtij komisioni dhe ka për detyrë të administrojë dokumentacionin e punës së KSHM-së, të mbajë procesverbalet e mbledhjeve dhe të zbardhë vendimet e KSHM-së.

7. Anëtarët e KSHM-së, për pjesëmarrje në mbledhje, të shpërblehen me 5 000 (pesë mijë) lekë, por jo më shumë se për një mbledhje në muaj.
8. Efektet financiare të përballohen, përkatësisht, nga buxhetet e miratuara për institucionet e përfaqësuara në këtë komision.
9. Ngarkohet Ministria e Turizmit, Kulturës, Rinisë dhe Sporteve për zbatimin e këtij vendimi.
Ky vendim hyn në fuqi pas botimit në Fletoren Zyrtare.

